એક દિવસ સવારના પહોરમાં હું પ્લાંટમાં જઈ રહ્યો હતો. રસ્તાની બરાબર વચ્ચે એક ટોળું દેખાયું. ટોળાની બરાબર વચ્ચે ઊભો રહીને વિસેંટ જુસ્સાદાર ભાષણ આપી રહ્યો હતો. હું ટોળા પાસે પહોંચ્યો ત્યારે થોડા માણસોની સાથે પાંચ-છ ખસુડિયાં કુતરાં પણ દેખાયાં. ટોળું ધીમે-ધીમે મોટું થતું ગયું. એક નારો કાને પડ્યો, “ગોરાઓની સત્તાને કચડી નાખો…” એ સાંભળીને મારા દાંત ભીંસાઈ ગયા. મન તો થઈ આવ્યું કે ટોળાની વચ્ચે ધસી જઈને એની બોચી દબાવી લઉં! મહામહેનતે મેં મારી જાતને રોકી રાખી. ચુપચાપ હું ટોળા પાસેથી પસાર થઈ ગયો. કોનોરાડો મિંગેલ ઝડપથી મારી તરફ આવી રહ્યો હતો. એ અમારા માછીમારોમાંનો એક હતો. થોડો માથાફરેલો હતો, પણ એક કામદાર તરીકે એ બહુ જ સારો હતો.